ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα γενετικώς τροποποιημένα τρόφιμα και τις γενετικώς τροποποιημένες ζωοτροφές ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2001/0173 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ σχετικά με τις τροπολογίες του Ευρωπαϊκού Κοινοβουλίου στην κοινή θέση του Συμβουλίου όσον αφορά την πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τα γενετικώς τροποποιημένα τρόφιμα και τις γενετικώς τροποποιημένες ζωοτροφές

1. Εισαγωγη

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή γνωμοδοτεί σχετικά με τις τροπολογίες που προτείνει το Ευρωπαϊκό Κοινοβούλιο κατά τη δεύτερη ανάγνωση. Η Επιτροπή εκθέτει παρακάτω τη γνώμη της επί των 9 τροπολογιών που πρότεινε το Κοινοβούλιο.

2. Ιστορικό

- Έγκριση της πρότασης από την Επιτροπή στις 25 Ιουλίου 2001 και διαβίβασή της στο Κοινοβούλιο και στο Συμβούλιο στις 30 Ιουλίου 2001, (COM(2001) 425 τελικό - 2001/0173(COD))

- Γνώμη της Επιτροπής των Περιφερειών που εκδόθηκε στις 16 Μαΐου 2002

- Γνώμη της Οικονομικής και Κοινωνικής Επιτροπής που εκδόθηκε στις 30 Μαΐου 2002.

- Γνώμη του Ευρωπαϊκού Κοινοβουλίου σε πρώτη ανάγνωση που εκδόθηκε στις 3 Ιουλίου 2002

- Διαβίβαση της τροποποιημένης πρότασης της Επιτροπής στο Συμβούλιο και στο Κοινοβούλιο στις 9 Οκτωβρίου 2002, (COM(2002) 559 τελικό - 2001/0173 (COD))

- Έγκριση της κοινής θέσης στις 17 Μαρτίου 2003

- Γνώμη του Ευρωπαϊκού Κοινοβουλίου σε δεύτερη ανάγνωση που εκδόθηκε στις 2 Ιουλίου 2003

3. ΣΚΟΠΟΣ ΤΗΣ ΠΡΟΤΑΣΗΣ

Στόχος της πρότασης, η οποία απορρέει από το Λευκό Βιβλίο για την Ασφάλεια των Τροφίμων είναι:

- να αποτελέσει τη βάση για την εξασφάλιση υψηλού επιπέδου προστασίας της ανθρώπινης υγείας και ζωής, της υγείας των ζώων, του περιβάλλοντος και των συμφερόντων των καταναλωτών σε σχέση με τα γενετικώς τροποποιημένα τρόφιμα και τις γενετικώς τροποποιημένες ζωοτροφές, εξασφαλίζοντας ταυτόχρονα την αποτελεσματική λειτουργία της εσωτερικής αγοράς.

- να θεσπίσει κεντρικές κοινοτικές διαδικασίες για την αξιολόγηση (καίριος ρόλος της Ευρωπαϊκής Αρχής για την Ασφάλεια των Τροφίμων), την έγκριση (διαδικασία επιτροπολογίας) και την εποπτεία των γενετικώς τροποποιημένων τροφίμων και ζωοτροφών.

- να καθορίσει ολοκληρωμένες απαιτήσεις για την επισήμανση των γενετικώς τροποποιημένων τροφίμων και ζωοτροφών, με σκοπό να παρέχει πραγματική επιλογή στους καταναλωτές και στους χρήστες.

Η πρόταση καλύπτει τους γενετικώς τροποποιημένους οργανισμούς που προορίζονται για την ανθρώπινη διατροφή και τη διατροφή των ζώων καθώς και τα τρόφιμα και τις ζωοτροφές που περιέχουν, αποτελούνται ή παράγονται από γενετικώς τροποποιημένους οργανισμούς.

Η πρόταση επεκτείνει τις τρέχουσες διατάξεις περί επισήμανσης σε όλα τα γενετικώς τροποποιημένα τρόφιμα και τις γενετικώς τροποποιημένες ζωοτροφές, ανεξάρτητα από την ανιχνευσιμότητα DNA και πρωτεϊνών. Το εφαρμόσιμο της απαίτησης αυτής θα εξασφαλιστεί με διατάξεις που καθορίζονται στο σχέδιο κανονισμού που αφορά την ανιχνευσιμότητα και την επισήμανση γενετικώς τροποποιημένων οργανισμών και την ανιχνευσιμότητα προϊόντων τροφίμων και ζωοτροφών που παράγονται από γενετικώς τροποποιημένους οργανισμούς.

Για να εξασφαλιστεί το εφικτό και το εφαρμόσιμο του προτεινόμενου κανονισμού, στο τμήμα της πρότασης περί έγκρισης και επισήμανσης θεσπίζονται διατάξεις που προβλέπουν παρέκκλιση σε περίπτωση τυχαίας ή τεχνικώς αναπόφευκτης παρουσίας γενετικώς τροποποιημένων οργανισμών σε τρόφιμα /ζωοτροφές. Για να υπάρχει συνέπεια, προτείνεται να τροποποιηθεί αναλόγως η οδηγία 2001/18/ΕΚ.

4. ΓΝΩΜΗ ΤΗΣ ΕΥΡΩΠΑΪΚΗΣ ΕΠΙΤΡΟΠΗΣ ΕΠΙ ΤΩΝ ΤΡΟΠΟΛΟΓΙΩΝ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ

Το Κοινοβούλιο ενέκρινε 9 τροπολογίες (1, 7, 8, 9, 44, 45, 46, 47 και 48) ως συμβιβαστική δέσμη προτάσεων που υποβλήθηκε για να διευκολύνει την τελική έγκριση της πρότασης.

Οι τροπολογίες 1 και 9 (διαγραφή της αιτιολογικής σκέψης 10 και τροποποίηση του άρθρου 2 σημείο 13) διαγράφουν τη φράση που καθορίζει ότι οι γενετικώς τροποποιημένοι οργανισμοί που προορίζονται να ελευθερωθούν σύμφωνα με το μέρος B της οδηγίας 2001/18/EΚ και οι γενετικώς τροποποιημένοι οργανισμοί και οι γενετικώς τροποποιημένοι μικροοργανισμοί για δραστηριότητες περιορισμένης χρήσης εξαιρούνται από τον ορισμό της «διάθεσης στην αγορά».

Η τροπολογία 8 (τροποποίηση του άρθρου 2) εισάγει τον ορισμό της ανιχνευσιμότητας με αναφορά στον ορισμό που καθορίστηκε στην πρόταση κανονισμού της Επιτροπής σχετικά με την ανιχνευσιμότητα και την επισήμανση των γενετικώς τροποποιημένων οργανισμών και την ανιχνευσιμότητα τροφίμων και ζωοτροφών που παράγονται από γενετικώς τροποποιημένους οργανισμούς. Η τροπολογία αυτή δεν προκαλεί σημαντικές αλλαγές, καθώς δεν υπάρχουν θεσπίζουσες ρήτρες όσον αφορά την ανιχνευσιμότητα στον κανονισμό για τους γενετικώς τροποποιημένους οργανισμούς και τις γενετικώς τροποποιημένες ζωοτροφές.

Οι τροπολογίες 7, 46 και 47 διαγράφουν τον ορισμό του κινδύνου στο άρθρο 2 σημείο 1 και αντικαθιστούν τον όρο «απαράδεκτος κίνδυνος» με τον όρο «δυσμενείς επιπτώσεις» στα άρθρα 4 και 16 του σχεδίου κανονισμού.

Οι τροπολογίες 44 και 45 (που εισάγουν ένα νέο άρθρο 43α και μια νέα αιτιολογική σκέψη 28α) σχετικά με τη συνύπαρξη επιτρέπουν στα κράτη μέλη να λαμβάνουν τα κατάλληλα μέτρα ώστε να αποφεύγουν την ακούσια παρουσία γενετικώς τροποποιημένων οργανισμών σε άλλα προϊόντα και καλούν την Επιτροπή να αναπτύξει κατευθυντήριες γραμμές για να παρέχει στα κράτη μέλη ένα πλαίσιο εφαρμογής.

Η τροπολογία 48 (που τροποποιεί το άρθρο 32) προβλέπει ότι οι συνεισφορές των αιτούντων για έγκριση γενετικώς τροποποιημένων τροφίμων και ζωοτροφών δεν πρέπει να υπερβαίνουν το κόστος της επικύρωσης των μεθόδων ανίχνευσης.

Η Επιτροπή μπορεί να δεχθεί όλες αυτές τις τροπολογίες.

5. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως περιγράφεται ανωτέρω.